CELEX: 32015R0942
Language: sk
Date: 2015-03-04 00:00:00
Title: Delegované nariadenie Komisie (EÚ) 2015/942 zo 4. marca 2015, ktorým sa mení delegované nariadenie (EÚ) č. 529/2014, ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o regulačné technické predpisy na posudzovanie závažnosti rozšírení a zmien interných prístupov pri výpočte požiadaviek na vlastné zdroje pre trhové riziko (Text s významom pre EHP)

19.6.2015   
            
            
               SK
            
            
               Úradný vestník Európskej únie
            
            
               L 154/1
            
         DELEGOVANÉ NARIADENIE KOMISIE (EÚ) 2015/942
   zo 4. marca 2015,
   ktorým sa mení delegované nariadenie (EÚ) č. 529/2014, ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o regulačné technické predpisy na posudzovanie závažnosti rozšírení a zmien interných prístupov pri výpočte požiadaviek na vlastné zdroje pre trhové riziko
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (1), a najmä na jeho článok 363 ods. 4 tretí pododsek,
   keďže:
   
               (1)
            
            
               V delegovanom nariadení Komisie (EÚ) č. 529/2014 (2) sa stanovujú kritériá posudzovania závažnosti rozšírení a zmien v prístupe založenom na interných ratingoch (IRB) a v pokročilom prístupe merania (AMA) používaných na výpočet kapitálových požiadaviek pre kreditné a operačné riziko. Týmto nariadením by sa mali presnejšie stanoviť podmienky posudzovania závažnosti rozšírení a zmien prístupu interných modelov (IMA), ktorý sa používa na výpočet požiadaviek na vlastné zdroje pre trhové riziko. Berúc do úvahy, že všetky relevantné záležitosti a postupy v oblasti dohľadu sú podobné pre všetky druhy interných prístupov, t. j. v súvislosti s kreditným, operačným alebo trhovým rizikom, je dôležité zabezpečiť koherentnosť medzi všetkými ustanoveniami upravujúcimi rozšírenia a zmeny interných prístupov a koordinovaným spôsobom uľahčiť komplexný prehľad a prístup k nim pre osoby, na ktoré sa povinnosti uvedené v daných ustanoveniach vzťahujú. Preto je potrebné zahrnúť do jedného právneho znenia všetky regulačné technické predpisy požadované v nariadení (EÚ) č. 575/2013 o rozšíreniach a zmenách interných prístupov.
            
         
               (2)
            
            
               Rovnako ako v prípade prístupov IRB a AMA, pri rozšíreniach a zmenách v používaní IMA, ktoré podliehajú oznamovaciemu postupu, sa v nariadení (EÚ) č. 575/2013 neuvádza, či by sa uvedené zmeny mali oznamovať pred ich vykonaním alebo po ňom. Príslušné orgány nemusia vopred vedieť o rozšíreniach alebo zmenách menšej závažnosti, pričom pre inštitúcie by bolo efektívnejšie a menej zaťažujúce, keby takéto zmeny menšej závažnosti zhromažďovali a oznamovali ich príslušným orgánom v pravidelných intervaloch, čím by sa znížila aj zaťaženosť príslušných orgánov v oblasti dohľadu. Ostatné rozšírenia a zmeny, na ktoré sa vzťahuje oznamovací postup, by sa mali oznamovať pred ich vykonaním, aby sa príslušným orgánom umožnilo preskúmať správne uplatňovanie tohto nariadenia. To isté rozlišovanie medzi rozšíreniami a zmenami v závislosti od oznamovacieho postupu podľa delegovaného nariadenia (EÚ) č. 529/2014 pre prístupy IRB a AMA by sa preto takisto malo vzťahovať na rozšírenia a zmeny IMA, ktoré si vyžadujú oznámenie, a z tohto dôvodu by sa zároveň malo ďalej rozlišovať medzi rozšíreniami a zmenami, ktoré si vyžadujú oznámenie pred vykonaním, a rozšíreniami a zmenami, ktoré si oznámenie pred vykonaním nevyžadujú.
            
         
               (3)
            
            
               IMA obsahuje akýkoľvek interný model, na ktorý sa vzťahuje tretia časť hlava IV kapitola 5 nariadenia (EÚ) č. 575/2013 a na ktorého používanie príslušné orgány udelili povolenie s cieľom vypočítať kapitálové požiadavky.
            
         
               (4)
            
            
               Závažnosť rozšírení alebo zmien v IMA závisí od druhu a kategórie navrhovaného rozšírenia alebo zmeny (čo by malo byť odzrkadlené v kvalitatívnych kritériách) a od ich potenciálu zmeniť požiadavky na vlastné zdroje (čo by malo byť odzrkadlené v kvantitatívnych kritériách). Niektoré zmeny, ako napr. organizačné zmeny, zmeny interných procesov alebo zmeny procesov riadenia rizík, však nemusia mať priamy kvantitatívny vplyv. Na posúdenie závažnosti takýchto zmien by sa mali povoliť len kvalitatívne kritériá.
            
         
               (5)
            
            
               Kvantitatívne prahové hodnoty by mali byť navrhnuté tak, aby v nich bol zohľadnený celkový vplyv rozšírenia alebo zmeny IMA na hodnoty rizika vypočítané na základe ktoréhokoľvek interného modelu, na ktorý má dané rozšírenie alebo zmena vplyv, ako aj na požadovaný kapitál, na základe interných i štandardizovaných prístupov s cieľom odzrkadliť mieru, do akej sa interné prístupy používajú na celkové požiadavky na vlastné zdroje pre trhové riziko. S cieľom znížiť zaťaženie inštitúcií je však na účely výpočtu týchto kvantitatívnych prahových hodnôt vhodné pri výpočte každej z požadovaných hodnôt rizika počas obdobia pozorovania v dĺžke 15 pracovných dní zohľadniť namiesto priemeru príslušných hodnôt rizika IMA počas predchádzajúcich 60 pracovných dní najnovšiu hodnotu rizika.
            
         
               (6)
            
            
               Pokiaľ ide o rozšírenia a zmeny interných prístupov, ktoré boli oznámené, príslušné orgány môžu kedykoľvek prijať primerané opatrenia dohľadu na základe priebežného preskúmania existujúcich povolení na používanie interných prístupov stanovených v článku 101 smernice Európskeho parlamentu a Rady 2013/36/EÚ (3). Táto právomoc je stanovená s cieľom zabezpečiť, aby zostali splnené požiadavky stanovené v tretej časti hlave II kapitole 3 oddiele 6 alebo v tretej časti hlave III kapitole 4 alebo v tretej časti hlave IV kapitole 5 nariadenia (EÚ) č. 575/2013. Navyše by sa mali stanoviť spúšťacie mechanizmy, na základe ktorých by dochádzalo k novým schváleniam a oznámeniam rozšírení a zmien interných prístupov. Pravidlami, na základe ktorých by sa stanovili spúšťacie mechanizmy, by sa nemali ovplyvňovať dohľadové preskúmanie interných prístupov alebo administratívne postupy stanovené v článku 20 ods. 8 nariadenia (EÚ) č. 575/2013.
            
         
               (7)
            
            
               Povolenie príslušných orgánov sa vo vzťahu k prístupom týka metód, postupov, kontrol, zhromažďovania údajov a systémov IT, a preto by sa toto nariadenie nemalo vzťahovať na priebežné zosúlaďovanie modelov so súborom údajov používaným na výpočet, opravu chýb alebo menšie úpravy potrebné na každodennú údržbu interných prístupov, ku ktorým dochádza v rámci prísneho limitu už schválených metód, postupov, kontrol, zhromažďovania údajov a systémov IT.
            
         
               (8)
            
            
               Delegované nariadenie (EÚ) č. 529/2014 by sa preto malo zodpovedajúcim spôsobom zmeniť.
            
         
               (9)
            
            
               Toto nariadenie vychádza z návrhu regulačných technických predpisov, ktoré Európsky orgán pre bankovníctvo predložil Komisii.
            
         
               (10)
            
            
               Európsky orgán pre bankovníctvo vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal Skupinu zainteresovaných strán v bankovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1093/2010 o stanovisko (4),
            
         PRIJALA TOTO NARIADENIE:
   Článok 1
   Zmeny delegovaného nariadenia (EÚ) č. 529/2014
   Delegované nariadenie (EÚ) č. 529/2014 sa mení takto:
   
               1.
            
            
               Článok 1 sa nahrádza takto:
               „Článok 1
               Predmet úpravy
               Týmto nariadením sa stanovujú podmienky posudzovania závažnosti rozšírení a zmien prístupov interných ratingov, pokročilých prístupov merania a prístupu interných modelov povolených v súlade s nariadením (EÚ) č. 575/2013 vrátane spôsobov oznamovania takýchto zmien a rozšírení.“
            
         
               2.
            
            
               Článok 2 ods. 1 sa nahrádza takto:
               „1.   Závažnosť zmien rozsahu uplatňovania ratingového systému alebo prístupu interných modelov na kapitálové expozície, resp. zmien ratingových systémov alebo prístupu interných modelov na kapitálové expozície, pre prístup založený na interných ratingoch (‚zmeny v prístupe IRB‘) alebo závažnosť rozšírení a zmien pre pokročilý prístup merania (‚rozšírenia a zmeny v AMA‘) alebo závažnosť rozšírení a zmien pre prístup interných modelov (‚rozšírenia a zmeny v IMA‘) sa klasifikujú do jednej z týchto kategórií:
               
                           a)
                        
                        
                           závažné rozšírenia a zmeny, ktoré si podľa článku 143 ods. 3, článku 312 ods. 2 a článku 363 ods. 3 nariadenia (EÚ) č. 575/2013 vyžadujú povolenie od relevantných príslušných orgánov;
                        
                     
                           b)
                        
                        
                           ostatné rozšírenia a zmeny, ktoré si vyžadujú oznámenie príslušným orgánom.“
                        
                     
         
               3.
            
            
               Článok 3 sa mení takto:
               
                           a)
                        
                        
                           Do odseku 1 sa dopĺňa tento tretí pododsek:
                           „Klasifikácia rozšírení a zmien v prístupe IMA sa uskutočňuje v súlade s týmto článkom a článkami 7a a 7b.“
                        
                     
                           b)
                        
                        
                           V odseku 2 sa písmeno c) nahrádza takto:
                           
                                       „c)
                                    
                                    
                                       pri zmenách, ktoré nemajú priamy kvantitatívny vplyv, sa kvantitatívny vplyv podľa článku 4 ods. 1 písm. c) pre prístup IRB, resp. článku 6 ods. 1 písm. c) pre AMA, resp. článku 7a ods. 1 písm. c) pre IMA nemusí vypočítavať.“
                                    
                                 
                     
         
               4.
            
            
               Vkladajú sa tieto články 7a a 7b:
               „Článok 7a
               Závažné rozšírenia a zmeny IMA
               1.   Rozšírenia a zmeny IMA sa považujú za závažné, ak spĺňajú ktorúkoľvek z týchto podmienok:
               
                           a)
                        
                        
                           patria medzi ktorékoľvek z rozšírení opísaných v prílohe III prvej časti oddiele 1;
                        
                     
                           b)
                        
                        
                           patria medzi zmeny opísané v prílohe III druhej časti oddiele 1;
                        
                     
                           c)
                        
                        
                           ich výsledkom je zmena, vypočítaná za prvý pracovný deň testovania vplyvu rozšírenia alebo zmeny, absolútnej hodnoty o 1 % alebo viac v jednej z príslušných hodnôt rizika uvedených v článku 364 ods. 1 písm. a) bode i), resp. článku 364 ods. 1 písm. b) bode i), resp. článku 364 ods. 2 písm. b) bode i), resp. článku 364 ods. 3 písm. a) nariadenia (EÚ) č. 575/2013 a súvisiaca s rozsahom uplatňovania príslušného modelu IMA, na ktorý odkazuje daná hodnota rizika, ktorá vedie k jednej z týchto skutočností:
                           
                                       i)
                                    
                                    
                                       k zmene o 5 % alebo viac v súčte hodnôt rizika uvedených v článku 364 ods. 1 písm. a) bode i), článku 364 ods. 1 písm. b) bode i), násobenom multiplikačnými koeficientmi (mc), resp. (ms) podľa článku 366 nariadenia (EÚ) č. 575/2013, článku 364 ods. 2 písm. b) bode i) a článku 364 ods. 3 písm. a) nariadenia (EÚ) č. 575/2013 a v požiadavkách na vlastné zdroje podľa kapitol 2, 3 a 4 hlavy IV uvedeného nariadenia podľa potreby, vypočítaných na úrovni materskej inštitúcie v EÚ, alebo v prípade inštitúcie, ktorá nie je ani materskou inštitúciou ani dcérskou spoločnosťou, na úrovni danej inštitúcie;
                                    
                                 
                                       ii)
                                    
                                    
                                       k zmene o 10 % alebo viac v jednej alebo viacerých príslušných hodnotách rizika uvedených v článku 364 ods. 1 písm. a) bode i), resp. článku 364 ods. 1 písm. b) bode i), resp. článku 364 ods. 2 písm. b) bode i), resp. článku 364 ods. 3 písm. a) nariadenia (EÚ) č. 575/2013 a súvisiacej s rozsahom uplatňovania príslušného modelu IMA, na ktorý odkazuje daná hodnota rizika.
                                    
                                 
                     2.   Na účely odseku 1 písm. c) bodu i) a v súlade s článkom 3 ods. 2 sa vplyv akéhokoľvek rozšírenia alebo zmeny posudzuje ako najvyššia absolútna hodnota, počas obdobia uvedeného v odseku 4 tohto článku, pomeru vypočítaného takto:
               
                           a)
                        
                        
                           v čitateli je rozdiel medzi súčtom uvedeným v odseku 1 písm. c) bode i) s rozšírením alebo zmenou a bez nich;
                        
                     
                           b)
                        
                        
                           v menovateli je súčet uvedený v odseku 1 písm. c) bode i) bez rozšírenia alebo zmeny.
                        
                     3.   Na účely odseku 1 písm. c) bodu ii) a v súlade s článkom 3 ods. 2 sa vplyv akéhokoľvek rozšírenia alebo zmeny posudzuje ako najvyššia absolútna hodnota, počas obdobia uvedeného v odseku 4 tohto článku, pomeru vypočítaného takto:
               
                           a)
                        
                        
                           v čitateli je rozdiel medzi hodnotou rizika uvedenou v článku 364 ods. 1 písm. a) bode i), článku 364 ods. 1 písm. b) bode i), článku 364 ods. 2 písm. b) bode i), resp. článku 364 ods. 3 písm. a) nariadenia (EÚ) č. 575/2013 s rozšírením alebo zmenou a bez nich;
                        
                     
                           b)
                        
                        
                           v menovateli je hodnota rizika uvedená v článku 364 ods. 1 písm. a) bode i), resp. článku 364 ods. 1 písm. b) bode i), resp. článku 364 ods. 2 písm. b) bode i), resp. článku 364 ods. 3 písm. a) bez rozšírenia alebo zmeny.
                        
                     4.   Na účely odseku 1 písm. c) bodu i) a odseku 1 písm. c) bodu ii) sa pomery uvedené v odsekoch 2 a 3 vypočítavajú na obdobie, ktorého trvanie je najkratšou z hodnôt uvedených v týchto písmenách a) a b):
               
                           a)
                        
                        
                           15 po sebe idúcich pracovných dní, ktoré sa začínajú prvým pracovným dňom testovania vplyvu rozšírenia alebo zmeny;
                        
                     
                           b)
                        
                        
                           až do takého dňa, keď denný výpočet ktoréhokoľvek z pomerov uvedených v odsekoch 2 a 3 spôsobí vplyv, ktorý je rovný alebo väčší ako percentuálne pomery uvedené v odseku 1 písm. c) bode i), resp. v odseku 1 písm. c) bode ii).
                        
                     Článok 7b
               Rozšírenia a zmeny IMA, ktoré sa nepovažujú za závažné
               Rozšírenia a zmeny IMA, ktoré nie sú závažné, ale majú sa oznamovať príslušným orgánom podľa článku 363 ods. 3 druhého pododseku nariadenia (EÚ) č. 575/2013, sa oznamujú takto:
               
                           a)
                        
                        
                           rozšírenia a zmeny, na ktoré sa vzťahuje príloha II prvá časť oddiel 2 a druhá časť oddiel 2, sa príslušným orgánom oznamujú dva týždne pred ich plánovaným vykonaním;
                        
                     
                           b)
                        
                        
                           všetky ostatné rozšírenia a zmeny sa oznamujú príslušným orgánom po vykonaní, a to najmenej raz ročne.“
                        
                     
         
               5.
            
            
               Článok 8 ods. 1 sa nahrádza takto:
               „1.   Pri rozšíreniach a zmenách v prístupe IRB alebo AMA alebo IMA klasifikovaných ako rozšírenia a zmeny, ktoré si vyžadujú schválenie príslušnými orgánmi, inštitúcie spolu so žiadosťou predkladajú túto dokumentáciu:
               
                           a)
                        
                        
                           opis rozšírenia alebo zmeny, ich opodstatnenie a cieľ;
                        
                     
                           b)
                        
                        
                           dátum ich vykonania;
                        
                     
                           c)
                        
                        
                           rozsah uplatňovania ovplyvnený rozšírením alebo zmenou modelu, spolu s objemovými vlastnosťami;
                        
                     
                           d)
                        
                        
                           technické a procesné dokumenty;
                        
                     
                           e)
                        
                        
                           správy o nezávislom posúdení alebo validácii zo strany inštitúcií;
                        
                     
                           f)
                        
                        
                           potvrdenie, že rozšírenie alebo zmenu schválili príslušné orgány prostredníctvom schvaľovacích procesov inštitúcie, a dátum schválenia;
                        
                     
                           g)
                        
                        
                           ak je to vhodné, kvantitatívny vplyv zmeny alebo rozšírenia na hodnoty rizikovo vážených expozícií alebo na požiadavky na vlastné zdroje alebo na príslušné hodnoty rizika alebo na súčet príslušných požiadaviek na vlastné zdroje a hodnôt rizika;
                        
                     
                           h)
                        
                        
                           záznamy o aktuálnom a predchádzajúcom čísle verzie interných modelov inštitúcie, ktoré podliehajú schvaľovaniu.“
                        
                     
         
               6.
            
            
               K nariadeniu (EÚ) č. 529/2014 sa dopĺňa príloha III, ako je stanovené v prílohe k tomuto nariadeniu.
            
         Článok 2
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. marca 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 176, 27.6.2013, s. 1.
   
      (2)  Delegované nariadenie Komisie (EÚ) č. 529/2014 z 12. marca 2014, ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o regulačné technické predpisy na posudzovanie závažnosti rozšírení a zmien v prístupe založenom na interných ratingoch a v pokročilom prístupe merania (Ú. v. EÚ L 148, 20.5.2014, s. 36).
   
      (3)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).
   
      (4)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).
   
      PRÍLOHA
      
         
            „PRÍLOHA III
            
               Rozšírenia a zmeny IMA
            
            ČASŤ I
            
               ROZŠÍRENIA IMA
            
            
               Oddiel 1
            
            
               Rozšírenia, ktoré si vyžadujú súhlas príslušných orgánov (‚závažné‘)
            
            
                     
                        1.
                     
                     
                        Rozšírenie modelu trhového rizika o ďalšiu lokalitu v inej jurisdikcii vrátane rozšírenia modelu trhového rizika o pozície desku sídliaceho v inej časovej zóne alebo desku, pri ktorom sa používajú iné systémy front office alebo iné systémy IT.
                     
                  
                     
                        2.
                     
                     
                        Integrácia tých tried produktov do rozsahu pôsobnosti modelu IMA, pri ktorých hodnota VaR vypočítaná podľa článku 364 ods. 1 písm. a) bodu i) nariadenia (EÚ) č. 575/2013 presahuje 5 % hodnoty VaR vypočítanej podľa článku 364 ods. 1 písm. a) bodu i) nariadenia (EÚ) č. 575/2013 celkového portfólia tvoriaceho rozsah pôsobnosti uvedeného modelu IMA pred touto integráciou.
                     
                  
                     
                        3.
                     
                     
                        Akékoľvek reverzné rozšírenia, ako napr. prípady, keď je zámerom inštitúcií uplatňovať štandardizovanú metódu na tie kategórie rizík, pre ktoré dostali povolenie využívať pre trhové riziko interný model.
                     
                  
               Oddiel 2
            
            
               Rozšírenia, ktoré si vyžadujú oznámenie príslušným orgánom ex ante
               
            
            Zahrnutie tých tried produktov do rozsahu pôsobnosti modelu IMA, ktoré si vyžadujú iné techniky modelovania rizika než tie, ktoré tvoria súčasť povolenia využívať uvedený model IMA, ako napr. produkty viazané na vývoj ceny (‚path-dependent products‘) alebo pozície s viacerými podkladovými nástrojmi (‚multi-underlying positions‘) podľa článku 367 nariadenia (EÚ) č. 575/2013.
            ČASŤ II
            
               ZMENY IMA
            
            
               Oddiel 1
            
            
               Zmeny, ktoré si vyžadujú súhlas príslušných orgánov (‚závažné‘)
            
            
                     
                        1.
                     
                     
                        Zmeny medzi hodnotami VaR na základe historickej simulácie, parametrickej hodnoty, resp. podľa metódy Monte Carlo.
                     
                  
                     
                        2.
                     
                     
                        Zmeny v agregačnej schéme, ako napr. keď sa jednoduché sčítanie hodnôt rizika nahradí integrovaným modelovaním.
                     
                  
               Oddiel 2
            
            
               Zmeny, ktoré si vyžadujú oznámenie príslušným orgánom ex ante
               
            
            
                     
                        1.
                     
                     
                        Zmeny základných predpokladov štatistických metód podľa článkov 365, 374 alebo 377 nariadenia (EÚ) č. 575/2013 vrátane, okrem iného, týchto aspektov:
                        
                                    a)
                                 
                                 
                                    zníženia počtu simulácií;
                                 
                              
                                    b)
                                 
                                 
                                    zavedenia alebo odstránenia metód znižovania rozptylu;
                                 
                              
                                    c)
                                 
                                 
                                    zmien algoritmov generovania náhodných čísel;
                                 
                              
                                    d)
                                 
                                 
                                    zmien štatistickej metódy odhadovania volatilít alebo korelácií medzi rizikovými faktormi;
                                 
                              
                                    e)
                                 
                                 
                                    zmien v predpokladoch týkajúcich sa spoločného rozdelenia rizikových faktorov.
                                 
                              
                  
                     
                        2.
                     
                     
                        Zmeny efektívnej dĺžky obdobia historického pozorovania vrátane zmeny schémy váženia časového radu podľa článku 365 ods. 1 písm. d) nariadenia (EÚ) č. 575/2013.
                     
                  
                     
                        3.
                     
                     
                        Zmeny prístupu na identifikáciu stresového obdobia s cieľom vypočítať mieru stresovanej VaR podľa článku 365 ods. 2 nariadenia (EÚ) č. 575/2013.
                     
                  
                     
                        4.
                     
                     
                        Zmeny vo vymedzení faktorov trhového rizika uplatňovaných pri internom modeli VaR vrátane migrácie na rámec diskontovania OIS, prechodu medzi nulovými sadzbami, paritnými sadzbami alebo swapovými sadzbami.
                     
                  
                     
                        5.
                     
                     
                        Zmeny v tom, ako sa presuny vo faktoroch trhového rizika premietajú do zmien hodnoty portfólia, ako napr. zmeny modelov oceňovania nástrojov (používané na výpočet citlivostí voči rizikovým faktorom alebo na preceňovanie pozícií pri výpočte hodnôt rizika), zmeny z analytického modelu oceňovania na model oceňovania založený na simuláciách, zmeny medzi Taylorovou aproximáciou a úplným precenením, alebo zmeny v uplatňovaných opatreniach v oblasti citlivosti podľa článku 367 nariadenia (EÚ) č. 575/2013.
                     
                  
                     
                        6.
                     
                     
                        Zmeny v metodike vymedzovania proxy údajov.
                     
                  
                     
                        7.
                     
                     
                        Zmeny v hierarchii zdrojov ratingov používané na určenie ratingu individuálnej pozície v IRC.
                     
                  
                     
                        8.
                     
                     
                        Zmeny v metodike týkajúcej sa miery straty v prípade zlyhania (LGD) alebo horizontov likvidity pre IRC alebo modelov korelačného obchodovania podľa hlavy IV kapitoly 5 oddielu 4 alebo 5 nariadenia (EÚ) č. 575/2013.
                     
                  
                     
                        9.
                     
                     
                        Zmeny v metodike používanej na prideľovanie expozícií do jednotlivých tried expozícií v IRC alebo modelov korelačného obchodovania podľa hlavy IV kapitoly 5 oddielu 4 alebo 5 nariadenia (EÚ) č. 575/2013.
                     
                  
                     
                        10.
                     
                     
                        Zmeny metód používaných na odhadovanie korelácie medzi expozíciami alebo aktívami pri IRC alebo modelov korelačného obchodovania podľa hlavy IV kapitoly 5 oddielu 4 alebo 5 nariadenia (EÚ) č. 575/2013.
                     
                  
                     
                        11.
                     
                     
                        Zmeny v metodike výpočtu buď skutočného alebo hypotetického zisku a straty, keď sa používa na účely spätného testovania podľa článku 366 ods. 3 a článku 369 ods. 2 nariadenia (EÚ) č. 575/2013.
                     
                  
                     
                        12.
                     
                     
                        Zmeny v metodike internej validácie podľa článku 369 nariadenia (EÚ) č. 575/2013.
                     
                  
                     
                        13.
                     
                     
                        Štrukturálne, organizačné alebo prevádzkové zmeny hlavných procesov v rámci funkcií riadenia rizík alebo kontroly rizík podľa článku 368 ods. 1 nariadenia (EÚ) č. 575/2013 vrátane ktoréhokoľvek z týchto aspektov:
                        
                                    a)
                                 
                                 
                                    zmien vyšších riadiacich pracovníkov;
                                 
                              
                                    b)
                                 
                                 
                                    rámca na stanovovanie limitu;
                                 
                              
                                    c)
                                 
                                 
                                    rámca na podávanie správ;
                                 
                              
                                    d)
                                 
                                 
                                    metodiky stresového testovania;
                                 
                              
                                    e)
                                 
                                 
                                    postupu na zavádzanie nových produktov;
                                 
                              
                                    f)
                                 
                                 
                                    politiky pri zmene interného modelu.
                                 
                              
                  
                     
                        14.
                     
                     
                        Zmeny v prostredí IT vrátane ktoréhokoľvek z týchto aspektov:
                        
                                    a)
                                 
                                 
                                    zmien systému IT, ktoré vedú k zmenám postupu výpočtu interného modelu;
                                 
                              
                                    b)
                                 
                                 
                                    uplatňovania cenových modelov dodávateľa;
                                 
                              
                                    c)
                                 
                                 
                                    outsourcingu funkcií centrálneho zberu údajov.“